Viskonsin “ikkilanuvchi” shtatlar orasida oxirgi bo‘lib Baydenning prezident saylovidagi g‘alabasini tasdiqladi

Viskonsin shtati demokrat Jo Baydenning AQSh prezidenti saylovlaridagi g‘alabasini tasdiqladi, deb yozadi Meduza. Bu haqda shtat gubernatori Toni Evers bayonot bergan.

Viskonsin Baydenning g‘alabasini uning raqibi, amaldagi prezident Donald Tramp talabi bilan ikkita okrugda ovozlar qayta sanab chiqilganidan keyin tasdiqladi. Qayta hisoblash natijasida Baydenning hisobiga 74 ta ovoz qo‘shildi.
Bloomberg’ning yozishicha, Viskonsin Tramp o‘z mag‘lubiyatiga qarshi chiqqan va keyinroq Baydenning g‘alabasini tasdiqlagan “ikkilanuvchi” shtatlarning so‘nggisi bo‘ldi. Demokratning g‘alabasi haqida avvalroq Arizona, Pensilvaniya, Michigan, Nevada va Jorjiya rasman e’lon qilgan edi.
AQShda prezident saylovlari 3-noyabr kuni bo‘lib o‘tdi. Dastlabki ma’lumotlarga ko‘ra, Jo Bayden g‘olib bo‘lgan. Uning g‘alabasini 14-dekabr kuni saylovchilar hay’ati uzil-kesil tasdiqlashi kerak.
Donald Tramp o‘z mag‘lubiyatini tan olishdan bosh tortdi. Uning huquqshunoslari qator shtatlarda saylovlar natijalarini qayta ko‘rib chiqish haqida da’volar berdi, ammo ularning Baydenning foydasiga katta ko‘lamda firibgarliklar amalga oshirilgani haqidagi gaplari o‘z tasdig‘ini topmadi.
Keyinroq Donald Tramp ma’muriyati Jo Baydenga hokimiyatni topshirishga tayyorligini bildirgan edi. Shundan keyin Bayden o‘z ma’muriyatining asosiy a’zolarini shaxsan tanishtirdi. Shuningdek, demokrat Jozef Baydenga razvedka tomonidan davlat rahbari uchun tayyorlanadigan kunlik maxfiy hisobotlarni taqdim etishga ruxsat berildi.
Donald Tramp raqibi, Demokratlar partiyasidan nomzod Jo Bayden saylovchilar (saylov hay’ati a’zolari)ning ko‘pchilik ovozini qo‘lga kiritsa, Oq uyni tark etishini ma’lum qildi. Ayni vaqtda Tramp, uning fikricha, saylovlar qalbakilashtirilganini yana bir marta ta’kidladi va saylov hay’ati a’zolarining Baydenga ovoz berishi katta xato bo‘lishini aytdi.